На жаль, лёс Бібліі, як і многіх іншых старабеларускіх кніг, трагічны. Радзівіл Чорны завяшчаў свайму сыну Мікалаю Радзівілу Сіротку прытрымлівацца пратэстанцтва. Але Мікалай быў заўзятым каталіком. У 1576 годзе ён перавёз абсталяванне і матэрыялы берасцейскай друкарні ў Вільню і перадаў езуіцкаму калегіуму. Бацькоўскія пратэстанцкія выданні Мікалай Радзівіл Сіротка загадаў сабраць і спаліць у двары Нясвіжскага замка. Так загінуў асноўны наклад Радзівілаўскай Бібліі, таму дакладная колькасць выдадзеных кніг сёння невядома. Многія навукоўцы лічаць, што ўсяго было надрукавана каля 1000 экзэмпляраў. Сярод тых 130 асобнікаў, якія дайшлі да нашых дзён, поўныя выданнi можна пералічыць па пальцах.